Komisjoni teatis, mis avaldatakse nõukogu määruse (EÜ) nr 1/2003 artikli 27 lõike 4 kohaselt juhtumi AT.40023 „Piiriülene juurdepääs tasulisele televisioonile“ kohta

(EMPs kohaldatav tekst)

(2018/C 403/16)

1. Sissejuhatus

(1) Nõukogu 16. detsembri 2002. aasta määruse (EÜ) nr 1/2003 (asutamislepingu artiklites 81 ja 82 sätestatud konkurentsieeskirjade rakendamise kohta) ( 1 ) artiklis 9 on sätestatud, et kui komisjon kavatseb vastu võtta rikkumise lõpetamist nõudva otsuse ja asjaomased ettevõtjad teevad ettepaneku kohustuste võtmiseks seoses komisjoni esialgses hinnangus tõstatatud küsimuste lahendamisega, võib komisjon muuta need kohustused asjaomastele ettevõtjatele siduvaks. Sellise otsuse võib vastu võtta kindlaksmääratud ajavahemikuks ja selles esitatakse järeldus, et komisjonil ei ole enam põhjust meetmeid võtta.

(2) Sama määruse artikli 27 lõike 4 kohaselt peab komisjon avaldama juhtumi lühikokkuvõtte ja kohustuste põhilise sisu. Komisjoni määratud tähtaja jooksul võivad huvitatud isikud esitada märkusi.

2. Juhtumi kokkuvõte

(3) Komisjon võttis 23. juulil 2015 vastu vastuväite, milles on muu hulgas käsitletud ettevõtjate The Walt Disney Company ja The Walt Disney Company Limited (edaspidi koos „Disney“) tegevust. Vastuväide on esialgne hinnang määruse (EÜ) nr 1/2003 artikli 9 lõike 1 tähenduses.

(4) Vastuväite kohaselt on Disney sõlminud litsentsilepingu tasulisi televisiooniteenuseid pakkuva ringhäälinguorganisatsiooniga Sky UK Limited ja see leping sisaldab klauslit, millega keelatakse ettevõtjal Sky teha jaemüügi korras levitatavaid tasulisi televisiooniteenuseid kättesaadavaks selliste tarbijate omaalgatuslike taotluste alusel, kes elavad või asuvad küll Euroopa Majanduspiirkonnas (edaspidi „EMP“), kuid väljaspool Ühendkuningriiki ja Iirimaad, või piiratakse ettevõtja Sky sellekohaseid õigusi (edaspidi „vaidlustatud klausel“).

(5) Vastuväites jõutakse esialgsele järeldusele, et ettevõtja Disney tegevus kujutab endast ELi toimimise lepingu artikli 101 ja Euroopa Majanduspiirkonna lepingu (edaspidi „EMP leping“) artikli 53 rikkumist, sest: i) vaidlustatud klausli eesmärk on piirata konkurentsi ELi toimimise lepingu artikli 101 lõike 1 ja EMP lepingu artikli 53 lõike 1 tähenduses; ii) vaidlustatud klausel ei sisalda ühtki majanduslikku ega õiguslikku asjaolu, mis õigustaks järeldust, et see ei saa konkurentsi kahjustada, ja iii) vaidlustatud klausel ei vasta ELi toimimislepingu artikli 101 lõikes 3 ega EMP lepingu artikli 53 lõikes 3 sätestatud erandi tegemise tingimustele.

(6) Vastuväites on käsitletud ka ühelt poolt ettevõtja Sky ja teiselt poolt ettevõtjate Paramount, NBCUniversal, Sony, Twentieth Century Fox ja Warner Bros vahelisi litsentsilepinguid, mis sisaldavad klausleid: a) millega keelatakse ettevõtjal Sky teha jaemüügi korras levitatavaid tasulisi televisiooniteenuseid kättesaadavaks selliste tarbijate omaalgatuslike taotluste alusel, kes elavad või asuvad küll EMPs, kuid väljaspool Ühendkuningriiki ja Iirimaad, või piiratakse ettevõtja Sky sellekohaseid õigusi ja/või b) mille kohaselt peavad Paramount, NBCUniversal, Sony, Twentieth Century Fox ja Warner Bros nõudma EMPs, kuid väljaspool Ühendkuningriiki ja Iirimaad asuvatelt ringhäälinguorganisatsioonidelt jaemüügi korras levitatavate tasuliste televisiooniteenuste kättesaadavaks tegemisest hoidumist või selle piiramist selliste tarbijate omaalgatuslike taotluste alusel, kes elavad või asuvad Ühendkuningriigis ja Iirimaal.

(7) Euroopa Komisjon võttis 26. juulil 2016 vastu määruse (EÜ) nr 1/2003 artikli 9 lõike 1 kohase otsuse, millega kuulutati kohustused, mille Paramount oli välja pakkunud komisjoni vastuväites nimetatud probleemide lahendamiseks, õiguslikult siduvaks.

(8) Komisjon kavatseb edasi uurida seda, kas ettevõtjate NBCUniversal, Sony, Twentieth Century Fox, Warner Bros ja Sky tegevus (sealhulgas viimase tegevus seoses Sky ning Paramounti ja Disney vaheliste litsentsilepingute eespool nimetatud klauslitega) on kooskõlas ELi toimimise lepingu artikliga 101 ja EMP lepingu artikliga 53.

3. Võetavate kohustuste peamine sisu

(9) Disney ei nõustu vastuväites nimetatud probleemidega, kuid ta esitas siiski määruse (EÜ) nr 1/2003 artikli 9 kohased ettepanekud kohustuste kohta, mida ta võib võtta komisjoni tõstatatud konkurentsiprobleemide lahendamiseks. Kohustused hõlmavad ettevõtjat Disney, selle õigusjärglasi ning kõiki tütarettevõtjaid, mille üle tal on või mille üle ta omandab valitseva mõju nõukogu 20. jaanuari 2004. aasta määruse (EÜ) nr 139/2004 (kontrolli kehtestamise kohta ettevõtjate koondumiste üle (EÜ ühinemismäärus)) ( 2 ) tähenduses. Kohustuste põhipunktid oleksid järgmised: a) Disney ei sõlmi ega uuenda või pikenda ühtegi tasuliste televisiooniteenuste edastamist käsitlevat litsentsilepingut, (3) milles (taas)kehtestatakse ringhäälinguorganisatsiooni kohustused või stuudio kohustused ükskõik millise EMPs asuva territooriumi suhtes. Need kohustused on määratletud järgmiselt. — Asjakohased klauslid (4) või nendega võrdväärsed klauslid, millega piiratakse või takistatakse tasulisi televisiooniteenuseid pakkuval ringhäälinguorganisatsioonil vastamist EMPs, kuid väljaspool ringhäälinguorganisatsiooni litsentsijärgset territooriumi elavate või asuvate tarbijate omaalgatuslikele taotlustele (ringhäälinguorganisatsiooni kohustus). — Asjakohased klauslid ja nendega võrdväärsed klauslid, mille kohaselt peab Disney nõudma EMPs, kuid väljaspool ringhäälinguorganisatsiooni litsentsijärgset territooriumi asuvalt tasulisi televisiooniteenuseid pakkuvalt ringhäälinguorganisatsioonilt selle ringhäälinguorganisatsiooni litsentsijärgsel territooriumil elavate või asuvate tarbijate omaalgatuslikele taotlustele vastamisest hoidumist või selle piiramist (stuudio kohustus). b) Disney ei tohiks: — püüda jõustada ega algatada kohtu- ega tribunalimenetlusi kehtiva tasuliste televisiooniteenuste edastamist käsitleva litsentsilepingu kohase ringhäälinguorganisatsiooni kohustuse ja/või stuudio kohustuse rikkumise eest ega — täita kehtivast tasuliste televisiooniteenuste edastamist käsitlevast litsentsilepingust tulenevaid ringhäälinguorganisatsiooni kohustusi ja/või stuudio kohustusi.

(10) Ettevõtja Disney kohustused peaksid hõlmama lineaarset tasulist televisiooniteenust ja kui ringhäälinguorganisatsioon pakub ka tellitavat videoteenust, siis kliendiga sõlmitud tasulise televisiooni abonendilepingu raames ka samade filmide pakkumist kaasneva tellitava videoteenusena sama litsentsi või eraldi litsentsi(de)ga ettenähtud ulatuses.

(11) Kohustused kestaksid viis aastat alates kuupäevast, kui Disney saab teate määruse (EÜ) nr 1/2003 artikli 9 kohasest komisjoni otsusest; tulevaste tütarettevõtjate puhul kestaksid need üks kuu pärast valitseva mõju saamisest kõnealuse tulevase tütarettevõtja üle.

(12) Kohustused on täielikult avaldatud inglise keeles konkurentsi peadirektoraadi veebisaidil: http://ec.europa.eu/competition/index_en.html

4. Kutse märkuste esitamiseks

(13) Komisjon kavatseb turupõhisuse kontrollist lähtudes võtta vastu määruse (EÜ) nr 1/2003 artikli 9 lõike 1 kohase otsuse, millega kuulutakse eespool kokkuvõtvalt esitatud ja konkurentsi peadirektoraadi veebisaidil avaldatud kohustused siduvaks.

(14) Komisjon kutsub vastavalt määruse (EÜ) nr 1/2003 artikli 27 lõikele 4 huvitatud kolmandaid isikuid esitama märkusi kavandatud kohustuste kohta. Komisjon peab märkused kätte saama hiljemalt ühe kuu jooksul pärast käesoleva dokumendi avaldamist. Huvitatud kolmandatel isikutel palutakse märkustest esitada ka mittekonfidentsiaalne versioon, millest igasugune teave, mida nad peavad ärisaladuseks, ja muu konfidentsiaalne teave on välja jäetud ning vajaduse korral asendatud vastavalt kas mittekonfidentsiaalse kokkuvõtte või sõnaga „ärisaladus“ või „konfidentsiaalne“.

(15) Vastuseid ja märkuseid tuleks põhjendada ning esitada asjaomased faktid. Kui tuvastate seoses kavandatud kohustuste mis tahes osaga probleemi, siis kutsub komisjon teid üles pakkuma välja ka võimalikku lahendust.

(16) Märkusi võib saata komisjonile e-posti (COMP-GREFFE-ANTITRUST@ec.europa.eu) või faksiga (+32 22950128) või posti teel järgmisel aadressil (lisada viitenumber AT.40023 „Piiriülene juurdepääs tasulisele televisioonile“): European Commission Directorate-General for Competition Antitrust Registry 1049 Bruxelles/Brussel BELGIQUE/BELGIË

(1) EÜT L 1, 4.1.2003, lk 1. 1. detsembril 2009 sai EÜ asutamislepingu artiklist 81 Euroopa Liidu toimimise lepingu artikkel 101 ja EÜ asutamislepingu artiklist 82 Euroopa Liidu toimimise lepingu artikkel 102. Vastavad artiklid on mõlemas lepingus sisult identsed. Käesolevas teatises tuleks viiteid Euroopa Liidu toimimise lepingu artiklitele 101 ja 102 vajaduse korral käsitada viidetena EÜ asutamislepingu artiklitele 81 ja 82.

(2) ELT L 24, 29.1.2004, lk 1.

(3) Tasuliste televisiooniteenuste edastamist käsitlev litsentsileping on leping, mille alusel ringhäälinguorganisatsioon (litsentsisaaja) saab litsentsiandjalt teatavate tulevaste filmide (või ka muu audiovisuaalse sisu) näitamise ainuõiguse teatavaks tähtajaks, mille jooksul ringhäälinguorganisatsioon võib filme näidata tasulises televisioonis, ja juhul, kui ringhäälinguorganisatsioon pakub tellitavat videoteenust, siis kliendiga sõlmitud tasulise televisiooni abonendilepingu raames pakkuda samu filme ka kaasneva tellitava videoteenusena sama litsentsi või eraldi litsentsi(de)ga ettenähtud ulatuses.

(4) Asjakohased klauslid on tasuliste televisiooniteenuste edastamist käsitleva litsentsilepinguga ettenähtud klauslid (mida küll vastuväites käsitletava lepinguga seotud probleemide seas ei ole nimetatud), millega i) satelliidi kaudu edastamise puhul on ette nähtud, et a) loata vastuvõttu litsentsijärgse territooriumi välisel territooriumil ei käsitata ringhäälinguorganisatsioonipoolse lepingu rikkumisena, kui ringhäälinguorganisatsioon ei ole teadlikult andnud luba võtta saateid vastu mujal kui litsentsijärgsel territooriumil, ja/või b) loata vastuvõttu litsentsijärgsel territooriumil ei käsitata stuudiopoolse lepingurikkumisena, kui stuudio ei ole andnud luba teha kättesaadavaks kolmanda isiku deskrambleerimisseadmeid sisu vaatamiseks litsentsijärgsel territooriumil, ja millega ii) internetis edastamise puhul a) nähakse ette ringhäälinguorganisatsiooni kohustus hoida ära filmide (ja muu audiovisuaalse sisu, kui see on lepinguga hõlmatud) loata allalaadimist ja/või voogedastamist väljaspool litsentsijärgset territooriumi, kasutades geofiltreerimist ja/või muud samaväärset tehnoloogiat, ja/või b) nähakse ette, et loata vastuvõttu interneti teel ringhäälinguorganisatsiooni litsentsijärgsel territooriumil ei käsitata stuudiopoolse lepingurikkumisena, kui stuudio on muudelt ringhäälinguorganisatsioonidelt nõudnud geofiltreerimise ja/või muu samaväärse tehnoloogia kasutamist.